CELEX: 32016D1988
Language: el
Date: 2016-11-08 00:00:00
Title: Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

15.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 306/11
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1988 ΤΟΥ ΣΥΜΒΟΥΛΊΟΥ
   της 8ης Νοεμβρίου 2016
   για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2008/737/ΕΚ του Συμβουλίου (2), επετράπη στην Ιταλία, ως μέτρο παρέκκλισης, να απαλλάσσει από τον φόρο προστιθέμενης αξίας (ΦΠΑ) τους υποκείμενους στον φόρο με ετήσιο κύκλο εργασιών που δεν υπερβαίνει το ποσό των 30 000 EUR, έως την 31η Δεκεμβρίου 2010 («μέτρο παρέκκλισης»). Η εφαρμογή του μέτρου παρέκκλισης παρατάθηκε εν συνεχεία έως την 31η Δεκεμβρίου 2013 με την εκτελεστική απόφαση 2010/688/ΕΕ του Συμβουλίου (3), και έως την 31η Δεκεμβρίου 2016 με την εκτελεστική απόφαση 2013/678/ΕΕ του Συμβουλίου (4), η οποία, επιπρόσθετα, αύξησε το ανώτατο όριο της επιτρεπόμενης εξαίρεσης σε 65 000 EUR του ετήσιου κύκλου εργασιών.
            
         
               (2)
            
            
               Με επιστολή που πρωτοκολλήθηκε στην Επιτροπή στις 5 Απριλίου 2016, η Ιταλία ζήτησε την άδεια να επεκτείνει το μέτρο παρέκκλισης.
            
         
               (3)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή, με επιστολή της 21ης Ιουνίου 2016, ενημέρωσε τα άλλα κράτη μέλη σχετικά με το αίτημα που υπέβαλε η Ιταλία. Με επιστολή της 22ας Ιουνίου 2016, η Επιτροπή γνωστοποίησε στην Ιταλία ότι διέθετε όλες τις απαραίτητες πληροφορίες για την εξέταση του αιτήματος.
            
         
               (4)
            
            
               Σύμφωνα με το άρθρο 285 της οδηγίας 2006/112/ΕΚ, τα κράτη μέλη που δεν έχουν κάνει χρήση του άρθρου 14 της δεύτερης οδηγίας 67/228/ΕΟΚ του Συμβουλίου (5) μπορούν να απαλλάσσουν ορισμένους υποκείμενους σε φόρο, των οποίων ο ετήσιος κύκλος εργασιών δεν υπερβαίνει το ποσό των 5 000 EUR. Το μέτρο παρέκκλισης παρεκκλίνει του άρθρου 285 της εν λόγω οδηγίας όσον αφορά την εφαρμογή του στην Ιταλία μόνον κατά το μέτρο που το ανώτατο οριζόμενο για το καθεστώς όριο ετήσιου κύκλου εργασιών υπερβαίνει το όριο των 5 000 EUR.
            
         
               (5)
            
            
               Το μέτρο παρέκκλισης συμβαδίζει με τους στόχους της ανακοίνωσης της Επιτροπής «Προτεραιότητα στις μικρές επιχειρήσεις — Μια “Small Business Act” για την Ευρώπη», της 25ης Ιουνίου 2008.
            
         
               (6)
            
            
               Εφόσον το παρόν μέτρο παρέκκλισης είχε αποτέλεσμα τη μείωση των υποχρεώσεων όσον αφορά τον ΦΠΑ των εν λόγω μικρότερων επιχειρήσεων που δεν επέλεξαν το κανονικό καθεστώς ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στην Ιταλία να συνεχίσει να εφαρμόζει το μέτρο παρέκκλισης για περαιτέρω περιορισμένο χρονικό διάστημα. Οι υποκείμενοι στον φόρο θα πρέπει να εξακολουθούν να έχουν τη δυνατότητα να επιλέγουν το κανονικό καθεστώς ΦΠΑ.
            
         
               (7)
            
            
               Το μέτρο παρέκκλισης θα πρέπει να είναι χρονικά περιορισμένο ούτως ώστε να δίνεται η δυνατότητα αξιολόγησης του κατά πόσον παραμένει κατάλληλο και αποτελεσματικό. Επιπλέον, τα άρθρα 281 έως 294 της οδηγίας 2006/112/ΕΚ σχετικά με το ειδικό καθεστώς για μικρές επιχειρήσεις υπόκεινται σε επανεξέταση. Το μέτρο παρέκκλισης θα πρέπει, συνεπώς, να υπόκειται σε ρήτρα λήξης ισχύος.
            
         
               (8)
            
            
               Βάσει των πληροφοριών που κοινοποίησε η Ιταλία, το μέτρο παρέκκλισης θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο τελικό στάδιο της κατανάλωσης.
            
         
               (9)
            
            
               Το μέτρο παρέκκλισης δεν έχει αρνητικές επιπτώσεις στους ίδιους πόρους της Ένωσης που προέρχονται από τον φόρο προστιθέμενης αξίας.
            
         
               (10)
            
            
               Η εκτελεστική απόφαση 2013/678/ΕΕ θα πρέπει επομένως να τροποποιηθεί αναλόγως.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 2 της απόφασης 2013/678/ΕΕ αντικαθίσταται από το ακόλουθο κείμενο:
   
      «Άρθρο 2
      Η παρούσα απόφαση αρχίζει να ισχύει την ημέρα της κοινοποίησής της.
      Η παρούσα απόφαση εφαρμόζεται μέχρι την ημερομηνία έναρξης ισχύος οδηγίας για την τροποποίηση των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις, ή έως την 31η Δεκεμβρίου 2019, ανάλογα με το ποια από τις δύο ημερομηνίες προηγείται.».
   
   Άρθρο 2
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 8 Νοεμβρίου 2016.
      
         
            Για το Συμβούλιο
         
         
            Ο Πρόεδρος
         
         P. KAŽIMÍR
      
   
   
      (1)  ΕΕ L 347 της 11.12.2006, σ. 1.
   
      (2)  Απόφαση 2008/737/ΕΚ του Συμβουλίου, της 15ης Σεπτεμβρίου 2008, με την οποία επιτρέπεται στην Ιταλική Δημοκρατία να εφαρμόσει μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 249 της 18.9.2008, σ. 13).
   
      (3)  Εκτελεστική απόφαση 2010/688/ΕΕ του Συμβουλίου, της 15ης Οκτωβρίου 2010, που επιτρέπει στην Ιταλική Δημοκρατία να εφαρμόσει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 294 της 12.11.2010, σ. 12).
   
      (4)  Εκτελεστική απόφαση 2013/678/ΕΕ του Συμβουλίου, της 15ης Νοεμβρίου 2013, που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 35).
   
      (5)  Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303).